คลังปิดงบปี53รายได้ทะลุเป้า
คลังปิดงบปี 2553 สวยหรู เก็บรายได้เกิน 3.28แสนล้านบาท สำหรับปีหน้าคาดว่ายังเก็บได้เกินต่อเนื่อง
13 ต.ค. 2553

คลังปิดงบปี 2553 สวยหรู เก็บรายได้เกิน 3.28แสนล้านบาท สำหรับปีหน้าคาดว่ายังเก็บได้เกินต่อเนื่อง
นายนริศ  ชัยสูตร ผู้อำนวยการสำนักงานเศรษฐกิจการคลัง ปีงบประมาณ 2553 ตั้งแต่เดือน ต.ค. 2552 ถึง ก.ย. 2553 รัฐบาลจัดเก็บรายได้สุทธิ 1.67 ล้านล้านบาท สูงกว่าประมาณการตามเอกสารงบประมาณ 3.28 แสนล้านบาท หรือ 24.4% สูงกว่า ปีที่แล้ว 19.0% โดยกรมสรรพากร กรมสรรพสามิต และกรมศุลกากร จัดเก็บรายได้สูงกว่าเป้าหมาย นอกจากนี้ ยังมีรายได้พิเศษอีก 5.71 หมื่นล้านบาท จากการยึดทรัพย์และเงินส่งคืนของกองทุนบำเหน็จบำนาญข้าราชการ
นายนริศ กล่าวว่า สรุปการจัดเก็บรายได้ในปีงบประมาณ 2553 ที่สูงกว่าประมาณการจำนวนมาก เป็นผลจากการฟื้นตัวของเศรษฐกิจที่ดีกว่าที่คาดการณ์ไว้ ทำให้การจัดเก็บรายได้สูงกว่าเป้าหมายในอัตราที่สูง สำหรับแนวโน้มการจัดเก็บรายได้ในปีงบประมาณ 2554 นั้น จากการขยายตัวของเศรษฐกิจอย่างต่อเนื่อง กระทรวงการคลังมั่นใจว่าการจัดเก็บรายได้รัฐบาลในปีงบประมาณหน้าจะยังคงสูงกว่าเป้าหมายอย่างแน่นอน